НАРЕДБА 

за изграждане и опазване на озеленените площи и растителността на територията на община Костинброд 

изм. и доп. с Решение № 602 на Общински съвет – Костинброд, в сила от датата, определена в Решение на Съвета на Европейския съюз за приемането на еврото в Република България
ГЛАВА ПЪРВА 
ОБЩИ ПОЛОЖЕНИЯ 

Чл.1. С тази наредба се определят условията за изграждане и задълженията по опазване на озеленените площи и растителността на територията на община Костинброд при тяхното стопанисване, както и в процеса на инвестиционно проучване и строителство. 

Чл.2.(1). На територията на Община Костинброд се изграждат озеленени площи, като средство за подобряване на микроклимата и хигиенните условия и за организиране на отдиха на населението. 
(2). Подлежат на опазване озеленени площи с ниско и високо зелено строителство, както и растителността в недвижимите имоти на територията на общината. 

ГЛАВА ВТОРА 
ПЛАНИРАНЕ, ИЗГРАЖДАНЕ И ОПАЗВАНЕ НА ОЗЕЛЕНЕНИ ПЛОЩИ 

Чл.3.(1). Планирането на озеленените площи се извършва с ОУП и ПУП. 
(2). С ОУП и правилата за прилагането му се определят територии, устройствени зони и самостоятелни терени за озеленяване, както и специфични правила и нормативи за тяхното устройство и застрояване. 

Чл.4.(1). В изградени паркове и зелени площи по чл.61, ал.4 от ЗУТ не се допуска изграждане на огради, освен ако не е предвидено с ПУП за парка или градината, приет по реда на чл.9, ал.9 от ЗУТ. 
(2). В предвидените, но неизградени паркове и озеленени площи по чл.61, ал.4 от ЗУТ се допускат само леки огради при условията на чл.48, ал.2 от ЗУТ. 
(3). В имотите по ал.1 не се разрешава изграждането на временни паркинги, автокъщи, автомивки, бензиностанции, газостанции и други обекти, неприсъщи на парковите функции. 

Чл.5.(1). При разрешаване на преместваеми обекти по чл.56 и чл.57 от ЗУТ в незастроени имоти, които не са определени по устройствен план за зелени площи, но в които има дървесна растителност, обектите се разполагат така, че да се осигури определената с ОУП за имота минимална озеленена площ, при максимално опазване на растителността. 
(2). Не се разрешава поставяне на преместваеми обекти по чл.56 и чл.57 от ЗУТ в застроени имоти, когато поставянето на обекта предвижда премахване на дървесна растителност. 

Чл.6.(1). Когато по искане на физически и юридически лица се допуска изработване на предпроектни проучвания и технически проект за имоти със съществуваща дървесна растителност, се изисква да представят заснемане и експертно становище за наличната в имота дървесна растителност. 
(2). Заснемането и становището по ал.1 се заверяват от специализираните служители по озеленяване в общинската администрация. 
(3). При заверяване на заснемането по ал.1 специализираните служители по озеленяване изразяват становище, дават препоръки за опазване на наличната в имота дървесна растителност, както и указания за извършване на компенсаторно озеленяване в или извън рамките на имота. 
(4). Заверените заснемане и становище по ал.3 се прилагат към проекта за ПУП и се съобразяват при неговото одобряване. 

Чл.7.(1). Всички инвестиционни проекти, без тези за строежи от пета и шеста категория, задължително включват част “Паркоустройство и благоустройство” или мероприятия по възстановяване и озеленяване на терена за обектите на техническата и транспортната инфраструктура съгласно чл.68 от ЗУТ. 
(2). Когато в имота има налична дървесна растителност, проектите по ал.1 се придружават от заснемане и експертно становище. 
(3). При преустройства и промяна предназначението на обекти, помещения или части от тях към инвестиционния проект се прилага заснемане на съществуващите зелени площи и растителност. 
(4). В случай, че специализираните служители по озеленяване в общинската администрация не съгласуват част “Паркоустройство и благоустройство” от инвестиционния проект, проектът не се одобрява от главния архитект, а се връща на възложителя за преработка, съобразно указанията на специализираните служители по озеленяване и решение на ОЕСУТ. 


Чл.8. Проектите по част “Паркоустройство и благоустройство” се съгласуват само, когато са съобразени: 
1. минималната озеленена площ, съгласно издадената виза /одобрения ПУП или устройствена зона по ОУП/; 
2. изискванията на Наредба № 7 за правилата и нормативите за устройство на отделните видове територии и устройствени зони; 
3. изискванията на Наредба № 4 за обхвата и съдържанието на инвестиционните проекти; 
4. дървесна растителност, съставляваща определена част от озеленената площ; 
5. нормите за отстояния на растителността от сгради, съоръжения и имотни граници; 
6. биологичните изисквания на използваните растителни видове. 

Чл.9.(1). Не се считат за озеленена площ всички видове пешеходни и транспортни настилки. 
(2). За озеленена площ се считат: 
1. Озеленените площи върху тераси, покривни градини и над подземни сгради и съоръжения; 
2. Водни площи; 
3. Кашпите с размери повече от 0,5 кв.м. площ и дълбочина над 0,5м; 
4. Вертикалното озеленяване / в това число перголи и фасади/. 

Чл.10. При съгласуване на част “Паркоустройство и благоустройство” към инвестиционните проекти, когато е необходимо компесаторно озеленяване, специализираните служители по озеленяване в общинската администрация предписват размера, видовия състав и мястото му. 

Чл.11.(1). Изпълнението на предвидените в съгласувания паркоустройствен проект посадъчни работи/в т.ч. и компенсаторното озеленяване когато е в имота/ се извършва в първия възможен посадъчен сезон, през който, съобразно организацията на строителството, в поземления имот могат да се извършват посадъчни работи. 
(2). За случаите, когато компенсаторното озеленяване е извън поземления имот, то се извършва в първия възможен посадъчен сезон след започване на разрешеното по смисъла на чл.157 от ЗУТ строителство в имота. 

Чл.12. За установяване изпълнението на паркоустройствените работи и/или компенсаторното озеленяване главен инспектор “Екология” и районен строителен техник съставят констативен протокол. 

Чл.13. Не се издават удостоверения за въвеждане в експлоатация за строежи, за които не е реализирано предвиденото в одобрения проект озеленяване. 

Чл.14.(1). При възлагане разработването на градоустройствени, архитектурни и благоустройствени планове и на инвестиционните проекти и техните изменения, възложителят е длъжен: 
1. Да изисква запазване на съществуващите озеленени площи от всички категории. 
2. Да изисква максимално запазване на съществуващата дървесна и храстова растителност. 

Чл.15. Разрешението за строителство на всички обекти, при които се налага отсичане, преместване или окастряне на растителност се издава след писмено разрешение за премахването им. 

Чл.16. Възложителят на строителството е длъжен: 
1. Да вземе необходимите и предписани мерки за опазване на озеленените площи и на дървестната и храстова растителност от повреди и нараняване. 
2. Да отстранява за своя сметка всички причинени вреди в озеленените площи и на растителността. 

Чл.17.(1). Озеленените площи и дълготрайната дървесна и храстова растителност в недвижимите имоти на територията на Община Костинброд се опазват от собствениците им. 
(2). Озеленените площи и дълготрайната дървесна и храстова растителност в недвижимите имоти общинска собственост се изграждат и поддържат от отдел “Екология” при Община Костинброд. 

Чл.18. В общинските озеленени площи се забранява: 
1. Нанасяне на повреди върху храстите и дърветата и изсичането им. 
2. Късането и изкореняването на цвета и повреждането на цветни фигури. 
3. Нерегламентирано косене на тревни площи. 
4. Преминаването и паркирането на МПС. 
5. Нанасяне на повреди на парковата мебел, съоръженията и настилките. 
6. Изхвърлянето на отпадъци извън определените за целта съдове. 
7. Събиране на семена, плодове, резници, брането на билки. 
8. Насипване на осолен сняг и химикали в тревните масиви и около стъблата на храсти и дървета. 
9. Пашата на животни. 

ГЛАВА ТРЕТА 
РАЗРЕШАВАНЕ НА ПРЕМАХВАНЕ, ПРЕМЕСТВАНЕ ИЛИ ОКАСТРЯНЕ НА ДЪЛГОТРАЙНА ДЪРВЕСНА, ХРАСТОВА РАСТИТЕЛНОСТ И ОЗЕЛЕНЕНИ ПЛОЩИ 

Чл.19.(1). Разрешение за премахване или преместване на дълготрайна дървесна и храстова растителност в недвижими имоти на територията на общината се издава в следните случаи: 
1. За строителство, ремонт и реконструкции на всички видове обекти, при доказване невъзможност за опазване на дърветата. 
2. За реконструкция на озеленени площи за обществено ползване и реконструкция на съществуващата растителност по утвърдени проекти. 
3. За премахване изсъхване и болни дървета, застрашаващи сигурността на гражданите, безопасността на движението, сградите, съоръженията и инженерната инфраструктура. 
4. При аварии и природни бедствия. 
(2). Разрешение за премахване, преместване или окастряне на дълготрайна дървесна и храстова растителност се издава от кмета на общината. 
(3). За дървета, обявени за защитени обекти и такива в озеленени площи – паметници на културата, се изисква предварително съгласие на Министерство на околната среда ( МОС ) и Националния институт за паметниците на културата ( НИПК). 

Чл.20. Разрешение за премахване, преместване или окастряне на дълготрайна дървесна и храстова растителност се издава след: 
1. Писменно заявление от възложителя или собственика на дърветата. 
2. Експертна оценка за засегнатата растителност, изготвена от главен инспектор “Екология”. 

Чл.21.(1). Подлежащата на премахване или преместване дълготрайна дървесна и храстова растителност, както и вредите при нарушение се оценяват по тарифа – приложение № 1. 
(2). С получения дървесен или друг материал разполага собственика. 
(3). Стойността на засяганата растителност по ал.1 се внася от възложителя или собственика. 

Чл.22.(1). Премахване или преместване на дървета и храсти по чл.20, ал.1, т.1 и т.2 за които има разрешение се извършва от възложителя или собственика. 
(2). Дърветата по чл.20, ал.1, т.3 и т.4 се премахват от собственика или от отдел “Екология” при Община Костинброд в срок от 3 дни. 

ГЛАВА ЧЕТВЪРТА 
КОНТРОЛ И САНКЦИИ 

Чл.23. Контрола по изпълнението изискванията на тази наредба се организира от Кмета на общината или определени от него длъжностни лица. 

Чл.24. Нарушенията на тази Наредба се установяват с актове, съставени от длъжностни лица, упълномощени от Кмета на общината. 
(2). Въз основа на съставените актове Кметът на общината или определен негов заместник издава наказателни постановления. 
(3). Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания. 

Чл.25. изм. и доп. с Решение № 602 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България За нарушаване на Наредбата се налагат глоби в размер до 2 000 лв./1022.58 евро/.
(2). изм. и доп. с Решение № 602 от 23.07.2025г.на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България. 

Еднолични търговци и юридически лица, нарушили разпоредбите на тази Наредба се наказват с имуществена санкция в размер до 20 000 лева./10225.83евро/. 
(3). Размерът на глобата и имуществената санкция се определя от според тежестта на нарушението и степента на вина на нарушителя. 


ПРЕДХОДНИ И ЗАКЛЮЧИТЕЛНИ РАЗПОРЕДБИ 

§1. Тази Наредба се издава на основание чл.21 от ЗМСМА във връзка с чл.62, ал.10 от ЗУТ. 
§ 2. Наредбата влиза в сила от 29.07.2008 година. 
§ 3. Приета с решение № 182 от 29.07.2008 година. 
